CELEX: 32013D0080
Language: mt
Date: 2013-02-13 00:00:00
Title: 2013/80/UE: Deċiżjoni tal-Kummissjoni tat- 13 ta’ Frar 2013 li ttemm il-proċediment ta’ anti-dumping dwar l-importazzjonijiet ta’ tubi wweldjati, pajpipjiet u profili vojta minn ġewwa b’sezzjoni trasversali kwadrata jew rettangolari, tal-ħadid għajr il-ħadid fondut jew tal-azzar għajr l-azzar inossidabbli li joriġinaw f’dik li kienet ir-Repubblika Jugoslava tal-Maċedonja, it-Turkija u l-Ukraina

14.2.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 43/36
            
         DEĊIŻJONI TAL-KUMMISSJONI
   tat-13 ta’ Frar 2013
   li ttemm il-proċediment ta’ anti-dumping dwar l-importazzjonijiet ta’ tubi wweldjati, pajpipjiet u profili vojta minn ġewwa b’sezzjoni trasversali kwadrata jew rettangolari, tal-ħadid għajr il-ħadid fondut jew tal-azzar għajr l-azzar inossidabbli li joriġinaw f’dik li kienet ir-Repubblika Jugoslava tal-Maċedonja, it-Turkija u l-Ukraina
   (2013/80/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA
   
   
               (1)
            
            
               Fis-16 ta’ Frar 2012 il-Kummissjoni Ewropea (“il-Kummissjoni”) irċeviet ilment dwar allegazzjoni ta’ dumping inġurjuż li jikkonċerna l-importazzjonijiet ta’ tubi wweldjati, pajpipjiet u profili vojta minn ġewwa b’sezzjoni trasversali kwadrata jew rettangolari, tal-ħadid għajr il-ħadid fondut jew tal-azzar għajr l-azzar inossidabbli (“profili vojta minn ġewwa”) li joriġinaw f’dik li kienet ir-Repubblika Jugoslava tal-Maċedonja, it-Turkija u l-Ukraina (“il-pajjiżi kkonċernati”).
            
         
               (2)
            
            
               L-ilment ġie sottomess f’isem il-produtturi tal-Unjoni (“l-ilmentaturi”) li jirrappreżentaw aktar minn 25 % tal-produzzjoni totali tal-Unjoni ta’ profili vojta minn ġewwa. L-ilment kien fih evidenza prima facie tal-eżistenza ta’ dumping u ta’ ħsara materjali li rriżultat mill-importazzjonijiet li huma l-oġġett ta’ dumping, li tqieset biżżejjed biex ikun ġustifikat il-bidu ta’ proċediment ta’ anti-dumping.
            
         
               (3)
            
            
               Il-Kummissjoni, wara konsultazzjoni mal-Kumitat Konsultattiv, b’avviż ippubblikat f’Il-Ġurnal Uffiċjali tal-Unjoni Ewropea
                   (2) nediet proċediment ta’ anti-dumping rigward l-importazzjonijiet ta’ profili vojta minn ġewwa li joriġinaw mill-pajjiżi kkonċernati.
            
         
               (4)
            
            
               Il-Kummissjoni bagħtet kwestjonarji lill-industrija tal-Unjoni, lill-produtturi esportaturi fil-pajjiżi kkonċernati, lill-importaturi u lill-awtoritajiet ta’ dik li kienet ir-Repubblika Jugoslava tal-Maċedonja, it-Turkija u l-Ukraina. Il-partijiet interessati ngħataw l-opportunità li jesprimu l-fehmiet tagħhom bil-miktub u li jitolbu seduta ta’ smigħ fil-limitu taż-żmien stabbilit fl-Avviż ta’ tnedija.
            
         
               (5)
            
            
               Il-partijiet kollha interessati li talbu dan u li wrew li kien hemm raġunijiet partikolari għaliex għandhom jinstemgħu, ingħataw seduta ta’ smigħ.
            
         B.   L-IRTIRAR TAL-ILMENT U T-TMIEM TAL-PROĊEDURA
   
   
               (6)
            
            
               L-ilmentaturi rtiraw formalment l-ilment tagħhom permezz ta’ ittra lill-Kummissjoni datata t-23 ta’ Novembru 2012.
            
         
               (7)
            
            
               Skont l-Artikolu 9(1) tar-Regolament bażiku, il-proċedura tista’ tintemm meta jiġi irtirat l-ilment, sakemm it-tali tmiem ma jkunx kontra l-interess tal-Unjoni.
            
         
               (8)
            
            
               Il-Kummissjoni qieset li l-proċediment attwali għandu jintemm minħabba li l-investigazzjoni ma sabet l-ebda raġuni jew konsiderazzjoni li turi li dan it-tmiem ma jkunx fl-interess tal-Unjoni.
            
         
               (9)
            
            
               Il-partijiet interessati ġew mgħarrfa b’dan u ngħataw l-opportunità li jikkummentaw. Ma tressqu l-ebda kummenti li jindikaw li dan it-tmiem ma jkunx fl-interess tal-Unjoni.
            
         
               (10)
            
            
               Il-Kummissjoni għalhekk tikkonkludi li l-proċediment ta’ anti-dumping li jikkonċerna importazzjonijiet fl-Unjoni ta’ profili vojta minn ġewwa li joriġinaw f’dik li kienet ir-Repubblika Jugoslava tal-Maċedonja, fit-Turkija u fl-Ukraina għandu jintemm mingħajr l-impożizzjoni ta’ miżuri,
            
         ADOTTAT DIN ID-DEĊIŻJONI:
   Artikolu 1
   Il-proċediment ta’ anti-dumping dwar l-importazzjonijiet ta’ tubi wweldjati, pajpijiet u profili vojta minn ġewwa b’sezzjoni trasversali kwadrata jew rettangolari, tal-ħadid għajr il-ħadid fondut jew tal-azzar għajr l-azzar inossidabbli li attwalment jaqgħu taħt il-kodiċijiet NM 7306 61 92 u 7306 61 99, li joriġinaw f’dik li kienet ir-Repubblika Jugoslava tal-Maċedonja, it-Turkija u l-Ukraina, huwa hawnhekk mitmum.
   Artikolu 2
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell, it-13 ta’ Frar 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 343, 22.12.2009, p. 51.
   
      (2)  ĠU C 96, 31.3.2012, p. 13.